b"\n_START_ARTICLE_\nZ\xc3\xb2sim\n_START_SECTION_\nBiografia\n_START_PARAGRAPH_\nLes poques dades biogr\xc3\xa0fiques que es conserven d'ell s\xc3\xb3n gr\xc3\xa0cies al patriarca de Constantinoble  Foci I, que a la seva obra titulada Biblioteca el descriu com \xce\xba\xcf\x8c\xce\xbc\xce\xb7\xcf\x82 \xce\xba\xce\xb1\xe1\xbd\xb6 \xe1\xbc\x80\xcf\x80\xce\xbf\xcf\x86\xce\xb9\xcf\x83\xce\xba\xce\xbf\xcf\x83\xcf\x85\xce\xbd\xce\xae\xce\xb3\xce\xbf\xcf\x81\xce\xbf\xcf\x82, \xc3\xa9s a dir, era comes i antic advocat del fisc. Probablement era el fill de Z\xc3\xb2sim, prefecte de l'Epir. Fou autor d'una hist\xc3\xb2ria de l'Imperi Rom\xc3\xa0 en sis llibres, titulada  \xe1\xbc\xb9\xcf\x83\xcf\x84\xce\xbf\xcf\x81\xce\xaf\xce\xb1 \xce\xbd\xce\xad\xce\xb1 (Histor\xc3\xada n\xc3\xa9a, \xc2\xabHist\xc3\xb2ria Nova\xc2\xbb) que se'ns ha conservat. L'obra hauria estat escrita despr\xc3\xa9s del 425, ja que s'esmenta un fet que va passar aquest mateix any. La seva biografia personal \xc3\xa9s desconeguda i nom\xc3\xa9s se sap que era pag\xc3\xa0 (ataca als emperadors cristians com Constant\xc3\xad el Gran i Teodosi I el Gran per\xc3\xb2 lloa als pagans com Juli\xc3\xa0 l'Ap\xc3\xb2stata), cosa que posteriorment li va valer l'hostilitat dels escriptors cristians. Evari i Nic\xc3\xa8for el critiquen especialment.\n_START_SECTION_\nHist\xc3\xb2ria Nova\n_START_PARAGRAPH_\nVa realitzar la tasca d'explicar els esdeveniments que van portar a la decad\xc3\xa8ncia de l'Imperi Rom\xc3\xa0. La Hist\xc3\xb2ria Nova est\xc3\xa0 composta per sis llibres rics en an\xc3\xa8cdotes. El primer llibre comen\xc3\xa7a explicant la guerra de Troia i segueix fent una narraci\xc3\xb3 sobre la hist\xc3\xb2ria dels primers emperadors des d'August fins a Diocleci\xc3\xa0 (305). El segon, tercer i quart tracten el segle IV, explicat amb for\xc3\xa7a m\xc3\xa9s detall, fins a la mort de Teodosi I el Gran. El cinqu\xc3\xa8 i sis\xc3\xa8 tracten el per\xc3\xadode del 395 al 410, per tant fins a la deposici\xc3\xb3 de Prisc \xc3\x80tal. Finalitza bruscament poc abans del Saqueig de Roma (410). _NEWLINE_Ocasionalment tracta tamb\xc3\xa9 afers de P\xc3\xa8rsia, Gr\xc3\xa8cia i Maced\xc3\xb2nia. Pel relat de Foci i Evagri d'Epifania, sembla que Z\xc3\xb2sim no va viure per veure acabada l'obra i potser fou acabada per un monjo o un eclesi\xc3\xa0stic. Essencialment es tractava de la compilaci\xc3\xb3 d'obres d'historiadors anteriors. Fins al cap\xc3\xadtol 41 segueix a Publi Herenni Dexip, fins al cap\xc3\xadtol onz\xc3\xa8 del cinqu\xc3\xa8 llibre segueix a Eunapi (al qui no esmenta) i despr\xc3\xa9s segueix a Olimpi\xc3\xb2dor de Tebes, al qui fins i tot copia literalment. El seu estil \xc3\xa9s descrit per Foci com a conc\xc3\xads, clar, pur i satisfactori, mentre que la seva manca principal \xc3\xa9s l'omissi\xc3\xb3 de la cronologia."